Golden Globes 2017: Meryl Streep steel kolligMeryl Streep (Foto: Paul Drinkwater/NBC via AP) Die 74ste Golden Globe-pryse is die afgelope naweek in Beverly Hills in Kalifornië, VSA, uitgedeel. Dié toekennings vereer die room van die rolprent- en televisiebedryf. Hoewel die Amerikaanse fliek La La Land, met die akteurs Ryan Gosling en Emma Stone, met meeste van die toekennings weggestap het, het die veelbekroonde aktrise Meryl Streep vanjaar die kollig gesteel. Streep is vereer met die Cecil B. DeMille-prys vir haar lewenslange bydrae tot die bedryf en het tydens haar toespraak passievol gepraat oor Hollywood, buitelanders en die media. Sy het sonder om hom by die naam te noem ook Donald Trump as die verkose president aangespreek. Ryan Gosling en Emma Stone in La La Land (Foto: Xifinity.com) Streep het gesê hoewel talle akteurs vanjaar daarin kon slaag om uitstekende rolle te vertolk, is daar een “vertolking” wat haar tot stilstand geruk het: dié van Trump. “Daar was ŉ oomblik waar die persoon wat in die belangrikste stoel in hierdie land sit ŉ gestremde verslaggewer nageaap het. Dit het my hart gebreek en ek kan dit steeds nie uit my kop kry nie, want dit was nie ŉ fliek nie, dit was realiteit. Streep het verwys na Trump wat die verslaggewer Serge Kovaleski, ŉ man met ŉ siekte wat sy gewrigte aantas, nageboots het. “En wanneer iemand verneder word, veral deur iemand met aansien, gee dit amper toestemming vir ander mense om dieselfde ding te doen. Disrespek lei tot disrespek. Geweld blaas geweld aan. Wanneer iemand in ŉ hoë posisie dit gebruik om te boelie, het ons die stryd verloor,” het sy gesê. Streep het ook gesê die media speel ŉ belangrike rol om dié gedrag hok te slaan. “Ons moet ŉ beginselvaste media lewend hou om dié in magsposisies verantwoordbaar te hou en elke skande aan die groot klok te hang. Ons moet ons joernaliste beskerm want ons gaan hulle nodig hê op die pad vorentoe.” Streep is een van vele akteurs wat die afgelope naweek vereer is. Kyk ook wat die sterre by dié geleentheid gedra het. Hier is ŉ volledige lys wenners: Beste drama Moonlight Beste komedie/musiekspel La La Land Beste regisseur Damien Chazelle, La La Land Beste akteur (drama) Casey Affleck, Manchester by the Sea Beste aktrise (drama) Isabelle Huppert, Elle Beste akteur (komedie) Ryan Gosling, La La Land Beste aktrise (komedie) Emma Stone, La La Land Beste mansbyspeler (drama) Aaron Taylor-Johnson, Nocturnal Animals Beste vrouebyspeler (drama) Viola Davis, Fences Beste fliek Damien Chazelle, La La Land Beste oorspronklike verhaal La La Land Beste oorspronklike lied vir ŉ fliek “City of Stars”, La La Land Beste animasie Zootopia Beste buitelandse fliek Elle Beste televisiereeks (drama) The Crown Beste televisiereeks (komedie/musiekspel) Atlanta Beste kortreeks of fliek vir televisie The People vs. O.J. Simpson: American Crime Story Beste akteur (drama) Billy Bob Thornton, Goliath Beste aktrise (drama) Claire Foy, The Crown Beste akteur (komedie) Donald Glover, Atlanta Beste aktrise (komedie) Tracee Ellis Ross, Blackish Beste mansbyspeler (komedie) Hugh Laurie, The Night Manager Beste vrouebyspeler (komedie) Olivia Colman, The Night Manager Beste akteur in ŉ televisie-kortreeks of fliek Tom Hiddleston, The Night Manager Beste aktrise in ŉ televisie-kortreeks of fliek Sarah Paulson, The People vs. O.J. Simpson Cecil B. DeMille-toekenning vir lewenslange bydrae Meryl Streep Bron: Golden Globes